**Opphavet til skaldskapen:** i ørne-ham stal Odin skaldskapsmjøden frå jotnen Suttung, og gav han til æsene og dei folk som kan dikte.  
(Illustrasjonen er frå ein biletstein på Gotland)
**Snegle-Halle** (norrønt: *Sneglu-Halli*) var ein islandsk skald som levde omkring midten av 1000-talet.

Liv og skaldskap
----------------

Snegle-Halle kom frå ei fattig familie frå Fljotar (*Fljót*) i nærleikan av Svarfadardalen (*Svarfaðardalur*) på Island. (Begge skaldane Tjodolv Arnorsson og Bolverk Arnorsson kom frå den same staden.)
Tilnamnet hans, «*sneglu*» hadde truleg samanheng med at han var høg av vekst, med lang hals og smal over skuldrene. Han vart òg kalla **Graut-Halle** (*Grautar-Halli*) fordi han skal ha vore særs glad i graut.

Omkring 1053 kom han til kong Harald Hardråde i Noreg og vart hirdmannen hans. Han reiste på handelsferd til Danmark og deretter reiste han til England, der skal han gjort ei dråpa til kong Harald Godwinson. Seinare kom han attende til kong Harald i Noreg, og stutt tid etter reiste han heim til Island, der han døydde noko før 1066.

I samtida vart han rekna som ein god skald og han skal ha hatt lett for å dikte. Han skal ha vore særs frittalande, slagferdig og djerv i si framferd og hadde ei sjeldan evne til å more andre, noko som kong Harald oftast (ikkje alltid) tykte om. Han kunne òg vere nokså grovkorna, slik som i dette diktet (vers nr 10 i lausaviser), som han gjorde om dronning Tora - etter oppfordring frå kong Harald:

|  |  |  |
| --- | --- | --- |
| *Þú est makligust miklu*
*(munar stórum þat, Þóra)*
*flenna upp af enni*
*allt leðr Haralds reðri.* | Tora, du fortener mest av alle,
med det du overgår alle andre,
å vrenge huda på
Haralds lem heilt opp. |  |

I *Skaldatal* er Snegle-Halle ført opp som skald hos kong Harald Hardråde. Han skal ha gjort Kollevisa (*Kolluvísur*) som var eit kvad om kyrne han gjætte på Island, ei dråpa om kong Harald, og diktet om den engelske kongen, men ingen av dei er bevart. Desse dikta av han, er kjende:

**Lausaviser**
**Fragment** – truleg eit dikt om Harald Hardråde.
Opplysningar om livet til Snegle-Halle, finn ein i islendingesoga «Tåtten om Snegle-Halle» som finst i to versjonar, ein i Morkinskinna og ein utvida i Flatøybok.

Kjelder og utfyllande opplysningar
----------------------------------

### Notar

1. ↑  Det norrøne ordet *Snegla*, tyder sped eller veik kar.
2. ↑  I islendingesoga «tåtten om Snegle-Halle» blir det fortalt at han døydde medan han sat og åt graut. Då kong Harald fekk dødsbodet, skal han ha sagt: «På grauten må stakkaren ha sprengt seg» (*Á grauti mundi greyið sprungið hafa*).
3. ↑  Harald Godwinson var konge i England frå januar 1066, til han fall i slaget ved Hastings i oktober 1066. Før han, var Edvard vedkjennaren konge. Kronologien i soga til Snegle-Halle tilseier at enten var det hos kong Edvard han var, eller så må han ha vitja Harald Godwinson *før* han vart konge.

### Referansar

1. 1 2  dråpa Store norske leksikon
2. ↑  Skáldatal på norrønt, frå is.wikisource
3. ↑  Lausaviser av Snegle-Halle (Skaldic Project)
4. ↑  Fragment av Snegle-Halle (Skaldic Project)
5. ↑  SNEGLU-HALLA ÞÁTTUR norrøn tekst etter Morkinskinna
6. ↑  SNEGLU-HALLA ÞÁTTUR norrøn tekst etter Flatøyboka

### Bakgrunnsstoff

* Halli Store norske leksikon
* Finnur Jónsson (1910). *Den oldnorske og oldislandske litteraturs historie* **1**. København: G.E.C. Gads Forlag. s. 624.
* Bjarne Fidjestøl (1982). *Det norrøne fyrstediktet*. Øvre Ervik: Alvheim & Eide. ISBN 8290359071.
* Sveinbjørn Aursland (1980). *Snegle-Halle og andre småsoger*. Oslo: Samlaget. s. 27.